钦定古今图书集成/明伦汇编/氏族典/第393卷 > 李柽
## 钦定古今图书集成/明伦汇编/氏族典/第393卷 > 李柽

按《太平府志》：“柽字与几，世居当涂，以《易》学著名。宣和
三年进士。初调洪州教授，汪伯彦辟御营幕府。绍兴
元年，通判徽州，累迁监察御史。奏议不当秦桧意，出
知信州。柽善星历占候，逆知郡境将有变，乃预为备。
俄妖贼起贵溪，柽即日阅器甲授成筭，遣将分击，亲
率雄兵督战，贼望风奔溃，俘其魁以归。桧犹以不能”
防患，镌职罢任，恩复原官，除知安丰军，移知饶州。任
满归，引年致仕。一日，召门人朱章入卧内，取所著《易
说》讲论，既终篇，正席挽须而卒，年七十四。